Szám: 1-7/2014. 33. napirendi pont anyaga

**Előterjesztés**

A Zalaszentgrót Városi Önkormányzat Képviselő-testületének

2014. június 26-i rendes ülésére.

**Tárgy:** Zalaszentgrót, Batthyány u. 2. előtti közterület térkövezésének engedélyezése

**Tisztelt Képviselő-testület!**

Dr. Fehérváry György, mint a Zalaszentgrót Batthyány u. 2. szám, alatti társasház Batthyány utca fele néző üzleteinek tulajdonosa kérelmet nyújtott be az Önkormányzathoz az üzletek előtti közterület térkövezésének kialakítása ügyében.

Indokként felhozta, hogy az üzletekben a belső és a Batthyány utca felöli teljes külső  felújítást saját költségén elvégezte. Az épület előtti aszfaltozott járda állapota sem esztétikailag, sem funkcionálisan nem megfelelő. A járda töredezett, egyenetlen, foltozott, és a csapadékot a ház lábazata felé vezeti.

Amennyiben az önkormányzat itt nem tervez felújítást, szeretné az épület előtti járdaszakaszt saját költségen térkő burkolattal ellátni.

A burkolat a mostani járdának megfelelő méretben, 31 m hosszban és 2,5 m szélességben készülne szürke színű téglalap alakú térburkoló kővel. A meglévő aszfaltburkolat nem kerülne felbontásra. A szintkülönbség leküzdése nem lépcső kialakításával történne, hanem a meglévő járdához enyhe lejtéssel kapcsolódna.

Az üzlethelyiség és a homlokzat felújítását látva biztosítottnak látszik a burkolat esztétikus kivitelezése.

Korábban már a társasházi lakók is megkeresték a Hivatalt, panaszkodva a járda állapotára, különös tekintettel arra, hogy a csapadékvíz az épület falához folyik.

Az Önkormányzat 2014. évi költségvetése nem tartalmaz forrást az érintett szakasz felújítására.

A Zalaszentgrót, Batthyány u. 2. szám alatti ingatlan előtti 765/5 hrsz.-ú járda Zalaszentgrót Város Önkormányzatának tulajdonában van, ezért szükséges a Képviselő-testület hozzájárulása a fentiekben említett közterület térkövezéséhez.

Az előterjesztés mellékleteként egy helyszínrajz ábrázolja a térkövezés helyét.

A Gazdasági és Városfejlesztési Bizottság az előterjesztést a 2014. június 19-i ülésén megtárgyalta, az 50/2014. (VI.19.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és az alábbi határozati javaslathoz járuljon hozzá:

**Határozati javaslat:**

Zalaszentgrót Város Önkormányzatának Képviselő-testülete hozzájárul ahhoz, hogy az DR. Fehérváry György (8790 Zalaszentgrót, Mitter domb 010234/0005) a Zalaszentgrót, Batthyány u. 2. szám alatti telephelye előtt a Zalaszentgrót Város Önkormányzatának tulajdonában lévő 765/5 hrsz.-ú járdát 31 fm hosszban az előterjesztés mellékletében lévő helyszínrajz szerint saját költségén térkő burkolattal lássa el a csapadékvíz faltól való elvezetésének biztosításával.

A Képviselő-testület felhatalmazza a polgármestert a tulajdonosi hozzájáruló nyilatkozat aláírására.

A Képviselő-testület felkéri a jegyzőt Dr. Fehérváry György kérelmező döntésről való értesítésére.

**Határidő:** kérelmező értesítése – 2014. július 7.

tulajdonosi hozzájáruló nyilatkozat aláírása - 2014. július 10.

**Felelős:** Baracskai József polgármester

Dr. Simon Beáta jegyző

**Zalaszentgrót**, 2014. június 18.

/Baracskai József/

polgármester

A határozati javaslat a törvényességi

előírásnak megfelel

Dr. Simon Beáta

jegyző