Szám: 1-7/2014 20. sz. napirendi pont anyaga

**Előterjesztés**

A Zalaszentgrót Városi Önkormányzat Képviselő-testületének

2014. június 26-i ülésére.

**Tárgy:** Önkormányzati fejlesztések

**Tisztelt Képviselő-testület!**

Zalaszentgrót Város Önkormányzat Képviselő-testülete a 2014. február 13-án tartott ülésén megalkotta az önkormányzat 2014. évi költségvetéséről szóló 3/2014. (II.13.) számú önkormányzati rendeletet. A 2014. évi költségvetésről szóló rendelet elfogadása óta merültek fel olyan fejlesztési igények, melyek a költségvetésben nem szerepelnek, de a megvalósításuk elengedhetetlen, illetve fontosnak tartjuk. Ezen fejlesztések az alábbiak:

1. Zalaszentgrót Város Önkormányzat Képviselő-testülete a 29/2014.(III.27.) számú határozatával utólagosan hozzájárult a 8790, Zalaszentgrót, Ifjúság u. 2. alatti ingatlanon álló Deák Ferenc Általános Iskola, Gimnázium és Alapfokú Művészeti Iskola Csány László tagintézményének bejárata előtti részén a „Bem apó” szobor felállításához. A szobrot Turi Török Tibor amatőr művész ingyenesen alkotta meg, a feliratot – szintén térítésmentesen – Farkas Károly vállalkozó készítette el. A szobor talapzatának elkészítésére a Czimbeton Kft. 123.000 Ft + ÁFA, bruttó 156.210 Ft összegű árajánlatot adott. Az elvégzett munka értékét nem egyenlítettük ki, mivel az a költségvetésünkben nem szerepelt.

Az intézmény igazgatója kéréssel fordult a polgármester felé amiatt, mert szükség lenne 15 fm járdaszegélyre, hogy a szobor köré kialakított virágos, bokros területről a földet ne tudja az eső a járdára mosni. Ennek a kalkulált költsége bruttó 12.000 Ft.

A szobor felállításával kapcsolatosan felmerült költségekre – így a szobor talapzatának elkészítésére és a járdaszegélyre – a 2014. évi költségvetés beruházási kiadások előirányzatában szereplő strandra vezető sétányra betervezett összeg egy része nyújthat fedezetet.

1. Zalaszentgrót Város Önkormányzata pályázatot nyújtott be a kistérségi startmunka mintaprogram keretében a Téli és egyéb értékteremtő programelemre, amelyben szerepel a Deák Ferenc Általános Iskola, Gimnázium és Alapfokú Művészeti Iskola Csány László tagintézménye udvari kerítésének elkészítése. A 210 m hosszú, előregyártott mezőkből álló kerítésrendszer a Batthyány út, a Május 1. utca és a Katalin lakótelepi társasházak felöl határolná le az udvart. Két kiskapu készülne a gyalogos közlekedésre a két utca felé, valamint egy úszó kapu a konyhai rész lezárására. Az esztétikus megjelenésű, a gyerekek biztonságát szolgáló kerítésrendszerrel folytatódhat az iskola épületének felújításával megkezdett folyamat. A közmunka programban a bérköltség 20 %-ig lehetett betervezni eszközöket, beruházási költségeket. A hatósági szerződés alapján a kerítésépítésre 482.600 Ft támogatás jut, ezzel szemben a komplett kerítésrendszer bekerülési költsége 1.934.000 Ft.

A kerítés kivitelezéshez még szükséges 1.451.400 Ft összegre a 2014. évi költségvetés beruházási kiadások előirányzatában szereplő strandra vezető sétányra betervezett összeg egy része nyújthat fedezetet.

1. Deák Ferenc Általános Iskola, Gimnázium és Alapfokú Művészeti Iskola Zrínyi Miklós székhelyiskola cserépfedésének cseréjét a 2000-es évek elején az intézmény végeztette el. Az intézmény igazgatója már többször jelezte, hogy a tetőszerkezet nem megfelelő kiszellőztetése miatt a párkány feletti lécezés és a bádogozás alatti deszkázás elkorhadt, így az ereszcsatorna kifordult, a cserepek bármikor lepotyoghatnak. A tetőfelület több helyen behajolt, hófogórács sem lett elhelyezve. Egy esetleges tragédia bekövetkeztét megelőzendően elengedhetetlen a tetőszerkezet felújítása, mely magában foglalná a cserépfedés, tetőlécezés, bádogozás bontását, szarufák mellé pallóerősítés készítését, új lécezés, ellenlécezés, páraáteresztő fólia elhelyezését, a cserépfedés újbóli elkészítését a meglévő cserepekkel, a szükséges pótlásokkal, a teljes faanyag láng és gombamentesítését, új ereszcsatorna és alátét bádogozás, homlokzati állvány készítését, hófogó rendszer kiépítését.

Három vállalkozótól kértünk ajánlatot, a legalacsonyabb ajánlati ár bruttó 14.018.747,- Ft.

Az épületszerkezetek kivitelezésére előírt kötelező 10 év alkalmassági idő már lejárt, így a kivitelező felé már nem tudjuk érvényesíteni a szavatossági igényünket.

A kivitelezéshez szükséges összegre a 2014. évi költségvetés beruházási kiadások előirányzatában szereplő pályázati céltartalék nyújthat fedezetet.

1. A Deák Ferenc Általános Iskola, Gimnázium és Alapfokú Művészeti Iskola Zrínyi Miklós székhelyiskola középső lapostetős részénél kialakult beázás is régóta problémát jelent. A tetőről az esővizet levezető lefolyócső mellet a homlokzati fal beázik, és a szociális blokkban is és a homlokzaton is válik le a vakolat. Az elmúlt évben kijavíttattuk a bádogozást, de a probléma továbbra is fennáll. A tetőrészt építőipari kivitelezővel megvizsgáltattuk, aki megállapította, hogy az attika falon áthaladó csőszakasz a fagy hatására tönkrement és ott szivárog a falba az esővíz. Ez a kifolyócsonk a 10x10 cm-es keresztmetszettel rendkívül kevés, ezért tud kialakulni jégdugó. Árajánlatot kaptunk a beázás megszüntetésére, amely magában foglalja az állványépítést, szigetelés, lefolyócsatorna, kifolyócső bontását, csatlakozó idomok beépítését, a szigetelés és a falazat javítását, valamint a lefolyócső visszaépítését.

Az árajánlat összege bruttó 503.000- Ft. A szociális blokk helyreállítás – vakolatjavítás, festés – közfoglalkoztatottakkal elvégeztethető, de a szükséges anyagok költségét biztosítani kell, melynek költsége kb. 25.000 Ft.

Az építőipari kivitelező fűtőkábel beépítését javasolja a lefolyócsőbe, hogy az esővíz ne tudjon belefagyni és újból problémát okozni, valamint a vezérléséhez termosztát, érzékelő beépítését az elektromos betáplálással együtt. Ennek költsége bruttó 396.000 Ft. Amennyiben a bontás során célszerűbben megoldható a jelenleg szűk keresztmetszetű kifolyó lényegesen nagyobbra történő átalakítása, akkor nincs szükség fűtőkábel beépítésére, aminek a költségéből a keresztmetszet növelés megoldható.

A beázást mindenképpen meg kell szüntetni, mert nemcsak a homlokzaton jelent problémát, hanem a közelmúltban felújított vizesblokk is egyre rosszabb állapotba kerül.

A kivitelezéshez szükséges 924.000 Ft összegre a 2014. évi költségvetés Karbantartások I. ütemében szereplő hótolás és síkosság mentesítésre betervezett összeg egy része nyújthat fedezetet.

A Gazdasági és Városfejlesztési Bizottság az előterjesztést a 2014. június 19-i ülésén megtárgyalta, a 44/2014.(VI.19.) számú határozatával elfogadta, és a Képviselő-testületnek elfogadásra javasolja.

A Pénzügyi és Ügyrendi Bizottság az előterjesztést a 2014. június 23-i ülésén tárgyalja, az Elnök szóban terjeszti elő a Bizottság véleményét.

Kérem a T. Képviselő-testületet, hogy az előterjesztést tárgyalja meg és a fogadja el az alábbi határozati javaslatot:

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy az alábbi fejlesztéseket és karbantartásokat valósítja meg

1. a Deák Ferenc Általános Iskola, Gimnázium és Alapfokú Művészeti Iskola Csány László tagintézményének bejárata előtti részén a „Bem apó” szobor felállításához szükséges talapzat és szegélykő építését bruttó 168.210 Ft azaz: bruttó Egyszázhatvannyolcezer-kettőszáztíz Forint , valamint Deák Ferenc Általános Iskola, Gimnázium és Alapfokú Művészeti Iskola Csány László tagintézmény udvarán kerítésépítést bruttó 1.451.400 Ft azaz: bruttó Egymillió-négyszázötvenegyezernégyszáz Forintösszegben a 2014. évi költségvetés beruházási kiadások előirányzatában szereplő strandra vezető sétányra betervezett összeg egy részének felhasználásával;

2. a Deák Ferenc Általános Iskola, Gimnázium és Alapfokú Művészeti Iskola Zrínyi Miklós székhelyiskola magastetős tetőszerkezetének felújítását bruttó 14.018.747,- Ft azaz Tizennégymillió-tizennyolcezer-hétszáznegyvenhét Forint összegben a 2014. évi költségvetés beruházási kiadások előirányzatában szereplő pályázati céltartalék egy részének felhasználásával;

3. a Deák Ferenc Általános Iskola, Gimnázium és Alapfokú Művészeti Iskola Zrínyi Miklós székhelyiskola lapostető szigetelését bruttó 924.000 Ft azaz: Kilencszázhuszonnégyezer Forint összegben a 2014. évi költségvetés Karbantartások I. ütemében szereplő hótolás és síkosság mentesítésre betervezett összeg egy részének felhasználásával.

Határidő: 2014. október 31.

Felelős**:** Baracskai József polgármester

Zalaszentgrót, 2014. május 30.

|  |  |
| --- | --- |
|  | Baracskai József  polgármester |

A határozati javaslat a törvényességi előírásnak megfelel.

Dr. Simon Beáta

jegyző