Szám: 1-7/2014. 16. sz. napirendi pont

**E l ő t e r j e s z t é s**

**Zalaszentgrót Város Önkormányzata Képviselő-testületének**

**2014. június 26-i nyilvános, rendes ülésére**

**Tárgy:** Mezei őrszolgálat és közterület-felügyelet létrehozásának részletes feltételei

**Tisztelt Képviselő-testület!**

**I.**

Zalaszentgrót Város Önkormányzatának és a közigazgatási területeihez tartozó termőföldek tulajdonosainak, földhasználóinak fontos érdeke a külterületen található köz- és magántulajdonban lévő ingatlanok, termőföldek lehetőség szerinti védelme.

A termőföldeken lévő és az ahhoz tartozó termények és termékek, felszerelések, eszközök, haszonállatok, továbbá a mezőgazdasági építmények, földmérési jelek fokozottabb vagyonvédelmére és az illegális hulladéklerakók felszámolására a mezei őrszolgálat jelenthet megoldást.

Zalaszentgrót Város Önkormányzatának Képviselő-testülete a 2013. november 28-i ülésén már tárgyalta a mezei őrszolgálat felállításának általános feltételeit, és a 148/2013. (XI. 28.) számú határozatával felkérte a polgármestert, hogy intézkedjen a mezei őrszolgálat felállításával járó személyi és dologi kiadások hozzávetőleges összegét tartalmazó kimutatás előterjesztéséről.

Jelen előterjesztéssel ezen kötelezettségemnek teszek eleget, azzal, hogy fontosnak tartottam a mezei őrszolgálatra vonatkozó legalapvetőbb szabályok ismételt rögzítését.

1. A mezei őrszolgálat létrehozásához kapcsolódó jogszabályok:

* A fegyveres biztonsági őrségről, a természetvédelmi és a mezei őrszolgálatról szóló **1997. évi CLIX.** **törvény**
* A mezőőrök és a hegyőrök szolgálati viszonyáról szóló **29/1998. (IV. 30.) FM** **rendelet**
* A mezei őrszolgálat kialakításához, fenntartásához és működéséhez nyújtandó állami hozzájárulás igénybevételének rendjéről és feltételeiről szóló **64/2009. (V. 22.) FVM-PM együttes rendelet**

2. A mezei őrszolgálat létrehozásával kapcsolatos főbb tudnivalók:

*A mezei őrszolgálat létrehozásának célja:*

* Fokozottabb védelmet biztosítani városunk külterületeken található köz- és magántulajdonban lévő értékeinek
* Bűnmegelőzési feladatok ellátása, a rendőrség hatékonyabb munkájának elősegítése
* Illegális hulladéklerakók kialakulásának megakadályozása

*A mezei őrszolgálat létesítése:*

Mezőőr lehet az a büntetlen előéletű magyar állampolgár, illetve a szabad mozgás és tartózkodás jogával rendelkező személy, aki 18. életévét betöltötte, lőfegyvertartási engedély megszerzésére vonatkozó feltételeknek megfelel, és a hatályos jogszabályban előírt vizsgát letette.

A mezőőr a feladatát a létrehozó települési önkormányzat utasításai szerint végzi, szakmai felügyeletét a Zala Megyei Kormányhivatal Földművelésügyi Igazgatósága és a rendőrség látja el.

A mezei őrszolgálat létrehozását a Zala Megyei Kormányhivatal Földművelésügyi Igazgatóságához kell bejelenteni, amely az őrszolgálatot nyilvántartásba veszi. A bejelentésnek tartalmaznia kell az őrszolgálat létszámát, az őrzött terület nagyságát és a földrészletek helyrajzi számát. A mezei őrszolgálat csak a nyilvántartásba vett területen látja el tevékenységét.

Az alapvizsgát és a mezőőrök éves továbbképzését jelenleg a BM Oktatási, Képzési és Tudományszervezési Osztálya szervezi, a képzés Zalaszentgrót esetén a Körmendi Rendészeti Szakközépiskolában folyik. Az alapvizsga sikeres teljesítésével a mezőőr jelöltek a szolgálati igazolvány és a mezőőri jelvény birtoklására felhatalmazást kapnak.

Ha a mezei őrszolgálatot nyilvántartásba vették, a mezőőr a sikeres vizsga és az eskü letétele után a Zala Megyei kormányhivatal Földművelésügyi Igazgatóságától megkapja a szolgálati igazolványt, a szolgálati naplót és a mezőőri jelvényt.

Kiemelten fontos követelmény, hogy a mezei őrszolgálat létszámát a működési területhez és a körzetben tevékenykedő egyéb közfeladatot ellátó őrszolgálatok működéséhez mérten úgy kell megállapítani, hogy annak napi rendszeres ellenőrzése biztosítható legyen.

*A mezei őrszolgálat által ellenőrizendő terület nagysága:*

Zalaszentgrót Város Önkormányzatának közigazgatási területe: 7.465 ha

Ebből belterület: 317 ha

(forrás: Zala Megyei Kormányhivatal Zalaszentgróti Járási Földhivatal)

A külterületi és a zártkerti erdő művelési ágú területek: 1402 ha

(forrás: Zala Megyei Kormányhivatal Erdészeti Igazgatóság)

A külterületi és zártkerti halastó művelési ágú területek: 38 ha

(forrás: Zala Megyei Kormányhivatal Élelmiszerlánc-biztonsági és Állategészségügyi Igazgatóság)

**A mezei őrszolgálat ellenőrzése alá bevont terület nagysága** (ide nem értve a belterületet, az erdőt és a halastavat)**: 5708 ha**

Zalaszentgrót Város Önkormányzatának tulajdonában lévő termőföld: 318 ha 1099 hrsz.

(forrás: Kataszteri napló 2013. 12. 31-i állapot)

Amennyiben a mezőőr gépjárművel végzi a feladatát, mintegy 2000-2500 ha területet képes naponta rendszeresen bejárni. A terület nagyságához mérten 2 fő foglalkoztatása mindenképpen indokolt.

3. A mezei őrszolgálat létrehozásának és fenntartásának finanszírozása és költségei:

*Bevételek:*

A mezei őrszolgálat kialakítási, fenntartási és működtetési költségeit a központi költségvetés által biztosított hozzájárulásból, és a földhasználó/tulajdonos által fizetett mezőőri járulékból kell fedezni (1997. évi CLIX. törvény 19. §).

A mezőőri járulék mértékét és fizetési módját a települési önkormányzat a mezei őrszolgálat létesítéséről és működéséről szóló helyi önkormányzati rendeletében szabályozza. Az önkormányzati mezei őrszolgálat esetében a mezőőri járulék adók módjára behajtandó köztartozásnak minősül. A **mezőőri járulék 1.000-1.300,- Ft/ha/év** összegben történő megállapítása szükséges lehet a költségek fedezésére.

A települési önkormányzat által létesített mezei őrszolgálat megalakulási, fenntartási és működési költségeinek megtérítésére a 64/2009. (V. 22.) FVM-PM rendelet alapján állami hozzájárulás igényelhető.

A támogatás mértéke az újonnan létrehozott őrszolgálat kialakítási költségeinek 50%-a, mezőőrönként **legfeljebb 500.000,- Ft**, melyet a nyilvántartásba vételt követően 30 napon belül lehet igényelni.

Az önkormányzat az őrszolgálat fenntartásával és működésével kapcsolatban a felmerülő költségek – személyi és dologi kiadások – 50 %-ának, de **legfeljebb 90.000,- Ft/hó/fő** utólagos megtérítését kérelmezheti negyedéves időszakokra bontva. A kérelem alapbizonylatai csak a költségként kimutatott és pénzügyileg rendezett kiadások lehetnek. A Zala Megyei Kormányhivatal Földművelésügyi Igazgatósága megvizsgálja az igényjogosultságot, és pozitív elbírálás esetén a támogatás a NAV Agrártermelési támogatás lebonyolítási folyószámláról kerül kifizetésre.

Az állami támogatás folyósításának, megítélésének feltétele, hogy a mezőőri járulékból, vagy ha adott esetben nem folyik be abból elegendő bevétel, akkor az Önkormányzat saját forrásból biztosítson a megalakuláshoz az állami támogatáson kívül még 500.000.- Ft-ot személyenként, valamint a fenntartáshoz minden hónapban 90.000.- Ft-ot személyenként.

*Költségek (bérezés, felszerelés, járulékos költségek):*

Bér:

A mezőőr közszolgálati vagy közalkalmazotti jogviszonyban foglalkoztatható, alkalmazására a közszolgálati tisztviselőkről szóló 2011. évi CXCIX. törvény, illetve a közalkalmazottak jogállásáról szóló 1992. évi XXXIII. törvény rendelkezései az irányadók.

A mezei őrszolgálat létrehozása az önkormányzat hatáskörébe utalt feladat, a szolgálat működtetése lehetséges önálló költségvetési szerv létrehozásával, vagy működtethető a szolgálat oly módon, hogy a mezőőrök az önkormányzattal közvetlen kapcsolatban álló köztisztviselők vagy közalkalmazottak.

Az eredményes szolgálatellátáshoz szükséges eszközök személyenként:

*Kötelező felszerelés:*

* ruházat 29/1998. (IV.30.) FM rendelet

8. sz. melléklete alapján 150.000-200.000.-Ft.

* sörétes vadászlőfegyver, lőszerrel 50.000-150.000.- Ft.
* könnygáz szóró palack 2.500.- Ft.
* tanfolyam és vizsgadíj 50.000.- Ft.

*Javasolt felszerelés:*

* mobiltelefon 15.000.- Ft.
* fényképezőgép 25.000.- Ft.
* fegyverszekrény 45.000.- Ft
* távcső (nappali, éjszakai) 45.000.- Ft.
* éjjellátó készülék 60.000.- Ft.
* jármű 750.000.- Ft.

Itt kívánom megjegyezni, hogy a ruházat esetén a vonatkozó rendelet 12-36 hónapos kihordási időt is meghatároz, így ezen költségekkel visszatérő jelleggel kell számolni.

Járulékos költségek:

Figyelemmel arra, hogy a mezei őrszolgálatnak az ellenőrzési feladatokon túl adminisztratív feladatai is adódnak, célszerű részükre egy szolgálati helyiséget is biztosítani. Az adminisztratív munkához azonban megfelelő irodaszer is szükséges. Emellett a mezőőri szolgálat bevezetésével a postaköltség növekedése is prognosztizálható.

A mezőőröknek évente továbbképzésen kell részt venniük. A képzés díja is költségként jelentkezik.

A megalakítás és a működés költségeihez történő állami hozzájárulás sajnos közel sem fedez minden költséget, tehát mindenképpen indokolt a mezőőri járulék bevezetése. Az ezzel járó feladatok (nyilvántartás vezetése, bevallások előkészítése, kiküldése, a bevallások alapján a határozatok elkészítése, kézbesítése, a helyrajzi számok egyeztetése, változások vezetése, mulasztók felszólítása, stb.) szükségszerű módon jelentős mértékben növeli a humán erőforrás igényét, amely a jelen hivatali létszám bővítését indokolja. Jelenleg azonban állami normatíva nem biztosított, ezért az esetleges létszámbővítés szükségképpen önkormányzati forrásból lenne csak megoldható.

A mezőőrök járműhasználatához az üzemanyagköltséget biztosítani kell, valamint a gépkocsiknak kötelező biztosítási és műszaki költségei is vannak. Figyelembe véve a járműhasználat és a beszerzendő gépjárművek jellegét, átlagos üzemanyag-fogyasztásként 15-20 l/100 km mértékkel kell számolnunk. Emellett a kötelező felelősség biztosítás díjaként 50.000,- Ft, éves fenntartási költségként pedig 200.000,- Ft az az összeg, amit erre a célra kellene felhasználnunk.

A mezei őrszolgálat megalakításának hozzávetőleges költségeit a következő táblázatokban összegezzük.

Az 1. számú táblázat mutatja a megalakuláskor felmerülő költségeket, és azok finanszírozhatóságát 2 fő foglalkoztatása esetén abban az esetben, amennyiben valamennyi szükséges felszerelési eszközt az önkormányzat biztosít.

1. számú táblázat

|  |  |  |
| --- | --- | --- |
| **Források (2 fő foglalkoztatása esetén)** | | |
| **Forrás** | | **Ft.** |
| Megalakulás állami támogatása | | 1.000.000.-Ft. |
| Dologi és személyi kiadások havi támogatása | | 2.160.000.- Ft. |
| Mezőőri járulék (1.000,- Ft/ha/év értéken számolva) | | 5.708.000.- Ft. |
| ***Összesen:*** | | ***8.868.000.- Ft.*** |
|  | |  |
| **Kiadások (2 fő, önkormányzat eszközei)** | | |
| **Eszközök** | **Ft.** | |
| Bér + cafeteria (20 év szolgálati viszonnyal, középfokú végzettséggel rendelkező köztisztviselő esetén) | 3.796.640.- | |
| Mezőőri formaruha | 400.000.- | |
| Sörétes fegyver lőszerrel | 300.000.- | |
| Könnygáz szóró palack | 5.000.- | |
| Mezőőri tanfolyam és vizsgadíj | 100.000.- | |
| Mobiltelefon és használat | 30.000.- | |
| Fényképezőgép | 50.000.- | |
| Fegyverszekrény | 90.000.- | |
| Távcső | 90.000.- | |
| Éjjellátó készülék | 120.000.- | |
| Jármű | 1.500.000.- | |
| Jármű fenntartási és egyéb költségei | 2.000.000.- | |
| Adminisztrációs költség | 350.000.- | |
| A fizetésre kötelezettek adatait kezelő program | 80.000.- | |
| **Összesen:** | **8.911.640.-** | |

A 2. számú táblázatban úgy kerülnek bemutatásra a megalakuláskor felmerülő költségek és a források, hogy feltételezzük, hogy a mezőőrök rendelkeznek saját gépjárművel, lőfegyverrel, és a fegyver tartásával kapcsolatos eszközökkel.

2. számú táblázat

|  |  |
| --- | --- |
| **Bevételek (2 fő foglalkoztatása esetén)** | |
| **Forrás** | **Ft.** |
| Megalakulás támogatása | 1.000.000.-Ft. |
| Dologi és személyi kiadások támogatása | 2.160.000.- Ft. |
| Mezőőri járulék | 5.708.000.- Ft. |
| ***Összesen:*** | ***8.868.000.- Ft.*** |
|  |  |
| **Kiadások (2 fő, önkormányzat eszközei)** | |
| **Eszközök** | **Ft.** |
| Bér + cafeteria (20 év szolgálati viszonnyal, középfokú végzettséggel rendelkező köztisztviselő esetén) | 3.796.640.- |
| Mezőőri formaruha | 400.000.- |
| Könnygáz szóró palack | 5.000.- |
| Mezőőri tanfolyam és vizsgadíj | 100.000.- |
| Mobiltelefon és használat | 30.000.- |
| Fényképezőgép | 50.000.- |
| Távcső | 90.000.- |
| Éjjellátó készülék | 120.000.- |
| Gépjárműfutás (60 e Ft/fő/hó) | 1.440.000.- |
| Adminisztrációs költség | 350.000.- |
| A fizetésre kötelezettek adatait kezelő program | 80.000.- |
| **Összesen:** | **6.381.640.-** |

Előkészület szükségszerű költsége:

A mezei őrszolgálat nyilvántartásba vételének szükségszerű előfeltétele az őrzött terület nagyságának és a földrészletek helyrajzi számának bejelentése. Ez értelemszerűen a mezőőri járulék megállapításának is előfeltétele, ugyanakkor ez utóbbihoz a földtulajdonosok és földhasználók személyének megállapítása is szükséges. Annak érdekében, hogy valós és naprakész adatok álljanak rendelkezésünkre, megkerülhetetlennek látszik a Zalaszentgróti Járási Hivatal Földhivatala által kiadott - tulajdonosi adatokkal kiegészített - földkönyvek igénybevétele.

Tekintettel azonban a földkönyvek 200,- Ft/ingatlan mértékű igazgatási szolgáltatási díjára, a teljes körű nyilvántartás kialakításának költsége már önmagában megközelítené a 2.000.000,- Ft-ot.

Egyéb körülmények:

Nyomatékosan kívánom hangsúlyozni, hogy a mezőőri járulék fenti táblázatokban szereplő összegénél azt az ideális helyzetet vettük alapul, mintha fizetési kötelezettségének minden érintett önként és maradéktalanul eleget tenne.

Gyakorlati tapasztalatok ugyanakkor azt a sajnálatos tényt mutatják, hogy a földtulajdonosok/használók kezdeti fizetési hajlandóságánál mindössze legfeljebb 50 %-os mértéket, mintegy 2.850.000,- Ft-ot vehetünk nagy biztonsággal alapul.

A fentiekre tekintettel összeállítottunk egy 3. számú táblázatot, amely a megalakulást követő év szerinti forrásokat és költségeket tartalmazza, figyelembe véve, hogy a megalakulás állami támogatásaként szerepeltetett 1.000.000,- Ft értelemszerűen ez esetben már nem áll rendelkezésre. A korábbiaktól eltérően a mezőőri járulék összege a 3. számú táblázatban - a fentebb részletezett okok miatt - a reálisabban várható 2.850.000,- Ft-os összeggel szerepel.

3. számú táblázat

|  |  |  |
| --- | --- | --- |
| **Források (2 fő foglalkoztatása esetén)** | | |
| **Forrás** | | **Ft.** |
| Dologi és személyi kiadások havi támogatása | | 2.160.000.- Ft. |
| Mezőőri járulék (1.000,- Ft/ha/év értéken számolva) | | 2.850.000.- Ft. |
| ***Összesen:*** | | ***5.010.000.- Ft.*** |
|  | |  |
| **Kiadások (2 fő, önkormányzat eszközei)** | | |
| **Eszközök** | **Ft.** | |
| Bér + cafeteria (20 év szolgálati viszonnyal, középfokú végzettséggel rendelkező köztisztviselő esetén) | 3.796.640.- | |
| Mezőőri formaruha | 400.000.- | |
| Lőszer | 100.000.- | |
| Könnygáz szóró palack | 5.000.- | |
| Mezőőri tanfolyam és vizsgadíj | 100.000.- | |
| Mobiltelefon és használat | 30.000.- | |
| Jármű fenntartási és egyéb költségei | 2.000.000.- | |
| Adminisztrációs költség | 350.000.- | |
| **Összesen:** | **6.781.640.-** | |

**II.**

A mezei őrszolgálathoz hasonlóan korábban több alkalommal felmerült a közterület-felügyelet felállításának lehetősége is.

A közterület-felügyeletre vonatkozó legalapvetőbb szabályokat a közterület-felügyeletről szóló 1999. évi LXIII. törvény (a továbbiakban: törvény) tartalmazza, létrehozása és működtetése során azonban emellett számos egyéb - főleg minisztériumi szintű - jogszabályt szükséges szem előtt tartani. Ezek közül kiemelkedő fontosságú az egyes rendészeti feladatokat ellátó személyek tevékenységéről, valamint egyes törvényeknek az iskolakerülés elleni fellépést biztosító módosításáról szóló 2012. évi CXX. törvény (a továbbiakban: rendészeti törvény).

A törvény értelmében a közterületi rend és tisztaság védelméről, a tömegközlekedési eszközök használati rendjének fenntartásáról, az önkormányzati vagyon védelméről a települési önkormányzat közterület-felügyelet, illetőleg közterület-felügyelő útján gondoskodhat.

Közterület-felügyeletet a községi, a városi képviselő-testület, a megyei jogú városi közgyűlés, a fővárosban – a helyi önkormányzatokról szóló törvény keretei között – a fővárosi kerületi képviselő-testület és a közgyűlés hozhat létre a polgármesteri hivatal belső szervezeti egységeként, önálló költségvetési szervként vagy költségvetési szerv belső szervezeti egységeként. Közterület-felügyeletet több önkormányzat társulásos formában is működtethet.

A közterület-felügyelet feladatai a következők:

- a közterületek jogszerű használatának, a közterületen folytatott engedélyhez, illetve útkezelői hozzájáruláshoz kötött tevékenység szabályszerűségének ellenőrzése;

- a közterület rendjére és tisztaságára vonatkozó jogszabály által tiltott tevékenység megelőzése, megakadályozása, megszakítása, megszüntetése, illetve szankcionálása;

- közreműködés a közterület, az épített és a természeti környezet védelmében;

- közreműködés a társadalmi bűnmegelőzési feladatok megvalósításában, a közbiztonság és a közrend védelmében;

- közreműködés az önkormányzati vagyon védelmében;

- közreműködés a köztisztaságra vonatkozó jogszabályok végrehajtásának ellenőrzésében;

- közreműködés állategészségügyi és ebrendészeti feladatok ellátásában;

- a mozgásában korlátozott személy parkolási igazolvány jogszerű használatának és birtoklásának az ellenőrzése.

A feladatkörében eljáró felügyelő hivatalos személy, aki jogosult és köteles a közterületen ellenőrizni a jogszabályban előírt kötelezettségek megtartását. Jogszabálysértés esetén köteles eljárást kezdeményezni, vagy a rendészeti törvényben meghatározott intézkedést (épület, létesítmény vagy egyéb vagyontárgy őrzése, jogellenes cselekmény folytatásának megakadályozása, a tetten ért személy visszatartása, dolog ideiglenes elvétele, igazoltatás, ruházat, csomag, jármű átvizsgálása, jármű feltartóztatása, tetten ért személy előállítása, kényszerítő eszközök alkalmazása) megtenni.

A törvény részletesen rendelkezik a lehetséges felügyelői intézkedésekről is.

- A felügyelő felvilágosítást kérhet attól, akiről alaposan feltehető, hogy a felügyelői feladat ellátásához érdemi tájékoztatást tud adni.

-A felügyelő a szabálysértés elkövetőjét – a cselekmény súlyától függően – jogosult a jogszabályban meghatározott esetekben helyszíni bírsággal sújtani. Ezen külön jogszabály a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény (a továbbiakban: szabálysértési törvény). A szabálysértési törvény alapján a közterület-felügyelő az alábbi szabálysértések elkövetése esetén szabhat ki - 5.000,- Ft-tól 50.000,- Ft-ig terjedő - helyszíni bírságot.

\* koldulás

\* közerkölcs megsértése

\* veszélyeztetés kutyával

\* polgári felhasználású robbanóanyaggal és pirotechnikai termékkel kapcsolatos előírások megszegése

\* tiltott szerencsejáték

\* jogosulatlan közterületi értékesítés

\* csendháborítás

\* köztisztasági szabálysértés

\* veszélyeztetés tárgyak elhelyezésével, eldobásával

\* szeszesital-árusítás, -kiszolgálás, és -fogyasztás tilalmának megszegése

\* jégen tartózkodás szabályainak megszegése

\* tiltott fürdés

\* személyazonosság igazolásával kapcsolatos kötelességek megszegése

\* közúti közlekedési szabályok kisebb fokú megsértése

- A felügyelő a feladatkörébe tartozó, a közúti közlekedésről szóló 1988. évi I. törvényben (a továbbiakban: Kkt.) meghatározott közlekedési szabályszegés esetén jogosult a Kkt. 20. § (4a) és a (4b) bekezdésében meghatározott közigazgatási bírságot alkalmazni.

- A felügyelő – az üzemben tartó értesítése mellett – elszállítással eltávolíthatja a közterületen szabálytalanul elhelyezett járművet, ha az a közúti forgalom biztonságát vagy a közbiztonságot veszélyezteti.

- A felügyelő a helyi közúton jogosult megállítani, illetve feltartóztatni a köztisztasági szabályokat, továbbá a közúti közlekedés szabályairól szóló 1/1975. (II. 5.) KpM–BM együttes rendelet 40–41. §-ában, valamint más megállásra, várakozásra vagy táblával jelzett behajtási tilalomra vagy korlátozásra vonatkozó szabályokat megszegő járműveket.

A közterület-felügyelő által kiszabható szabálysértési és közigazgatási bírságok kapcsán megjegyezni kívánom, hogy az ezekből származó bevétel legnagyobb része a költségvetési törvény értelmében nem a települési önkormányzatot illeti meg.

Mindezek mellett számos egyéb norma rendelkezik a közterület-felügyelő kötelező egyenruhájáról, a beszerzendő kényszerítő eszközökről, a szintén kötelezően teljesítendő vizsgáról, a kiegészítő képzésekről, a szolgálati igazolványról és jelvényről.

Ezek beszerzésének költsége természetesen a munkáltatót terheli, és nyomatékosan hangsúlyoznunk kell, hogy - a mezei őrszolgálat felállításától eltérően - a közterület-felügyelet létrehozására állami hozzájárulás nem igényelhető.

Az alábbiakban szintén összeállítottunk egy táblázatot, amely hozzávetőleges módon tartalmazza 1 fő, köztisztviselőként alkalmazott közterület-felügyelő alkalmazásának első évi költségét.

|  |  |
| --- | --- |
| Bér + cafeteria (20 év szolgálati viszonnyal, középfokú végzettséggel rendelkező köztisztviselő esetén) | 3.796.640.- |
| Ruházat költsége formaruha | 200.000.- |
| Kényszerítő eszközök | 40.000.- |
| Tanfolyam és vizsgadíj | 100.000.- |
| Mobiltelefon és használat | 30.000.- |
| Fényképezőgép | 50.000.- |
| Szolgálati igazolvány | 7.000.- |
| **Összesen:** | **4.223.640.-** |

**Összegzés:**

A mezei őrszolgálat, valamint a közterület-felügyelet társadalmi hasznossága vitathatatlan, ugyanakkor esetleges felállításuk - és főképpen későbbi fenntartásuk - során a költségvetési lehetőségek és korlátok kiemelkedő jelentőséggel bírnak. A fentebb leírtak is jól szemléltetik, hogy mennyire jelentős anyagi ráfordítás lenne szükséges a létrehozásukhoz.

A költségek mérlegelése mellett természetesen elsősorban a szükségesség kérdését kell tisztáznunk. Ezen szervek felállítása csak abban az esetben lenne elkerülhetetlenül indokolt, amennyiben a közösségi normákat semmibe vevő magatartások tömeges jelenlétével kellene számolnunk városunkban. Álláspontom szerint azonban örömmel konstatálhatjuk, hogy településünkre nem jellemző ilyen fokú deviancia. Átgondolandó, hogy egyes - elszórtan jelentkező - jogsértések miatt indokoltak lehetnek-e ekkora költségráfordítással járó intézkedések.

Jelen előterjesztés célja, hogy a T. Képviselő-testület kellően megalapozott képet kapjon a mezei őrszolgálattal és a közterület-felügyelettel együtt járó költségekről, és döntését az önkormányzati vagyonnal való felelősségteljes gazdálkodás követelményének megfelelően hozhassa meg.

A Pénzügyi és Ügyrendi Bizottság az előterjesztést a 2014. június 23-i ülésén tárgyalja, az Elnök szóban terjeszti elő a Bizottság véleményét.

A Gazdasági és Városfejlesztési Bizottság az előterjesztést a 2014. június 19-i ülésén megtárgyalta, a 40/2014. (VI.19.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat**

Zalaszentgrót Város Önkormányzatának Képviselő-testülete a mezei őrszolgálat és közterület-felügyelet létrehozásának részletes feltételeiről szóló tájékoztatót elfogadja.

A Képviselő-testület felkéri Baracskai József polgármestert, hogy a mezei őrszolgálat létrehozásával és működtetésével kapcsolatban tegyen intézkedéseket egyéb finanszírozási és alkalmazási lehetőségek kivizsgálására.

**Határidő:** 2014. december 31.

**Felelős:** Baracskai József polgármester

**Zalaszentgrót**, 2014. június 12.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző