**Szám:** 1-7/2014. 30. sz. napirendi pont anyaga

**Előterjesztés**

Zalaszentgrót Város Önkormányzata Képviselő-testületének

2014. június 26-i rendes ülésére

**Tárgy:** Infokommunikációs költségmegosztási megállapodás kötése a Klebelsberg Intézményfenntartó Központ Zalaszentgróti Tankerületével

**Tisztelt Képviselő testület!**

Zalaszentgrót Város Önkormányzata, valamint a Klebelsberg Intézményfenntartó Központ (KLIK) Zalaszentgróti Tankerülete között 2013. november 27-én megállapodás megkötésére került sor, mely - egyebek mellett - érintette a Deák Ferenc Általános Iskola, Gimnázium és Alapfokú Művészeti Iskola fenntartásával és működtetésével felmerülő infokommunikációs költségek megoszlását is.

Németh Béla tankerületi igazgató úr 2014. április 30-án kelt megkeresésében a fentiekkel kapcsolatban arról tájékoztatott, hogy a KLIK elnökének értesítése értelmében az intézményi és intézményvezetői mobiltelefonok költségeit a tankerületek kizárólag 2014. június 30-ig fizethetik.

A változás oka az, hogy a lefolytatott közbeszerzési eljárás eredményeként egyetlen szolgáltató vált jogosulttá a kormányzat és háttérintézményei flottáinak üzemeltetésére. A szolgáltatói szándék szerint a jövőben a KLIK nem kormánytisztviselő dolgozói is csatlakozhatnak a kedvezményes tarifacsomagú flottához.

A fent részletezett változások miatt 2014. május 19-én egyeztetést folytattunk tankerületi igazgató úrral, mely során közösen áttekintettük a mobiltelefon költségek 2014. évi, ezidáig rendelkezésre álló adatait, valamint a megállapodásban rögzített, költséghatékonyságra vonatkozó elvárásokat is.

Az egyeztetésnek megfelelően a **06 30/949-0348**, valamint a **06 30/949-1002** hívószámú, az Erkel Ferenc Tagiskola által használt mobiltelefon előfizetések felmondásra kerülnek.

A Beke László igazgató úr által használt **06 30/632-7437** hívószámú, valamint a Lovász Gábor tagintézmény vezető úr használatában álló **06 30/949-0395** hívószámú - GESZ flottához tartozó - mobiltelefon előfizetéseket csak az érintett használók nyilatkozatától függően kívántuk felmondani, vagyis abban az esetben, ha magánszemélyként - a jövőbeni díjfizetés vállalásával - nem kívánják azokat átvenni.

A nyilatkozatra való felhívást követően Lovász Gábor azt közölte, hogy az általa használt mobiltelefon előfizetést nem kívánja fenntartani, ugyanis a későbbiek során a KLIK-hez tartozó flottához szeretne csatlakozni.

Beke László igazgató úr válaszában azt közölte, hogy a **06 30/632-7437** hívószámú mobiltelefon előfizetést meg kívánja tartani, és a díjak jövőbeni megfizetését vállalja.

Az egyeztetésen szóba került továbbá a zeneiskolai televízió előfizetése is. Ezzel kapcsolatban azt a közös álláspontot alakítottuk ki, hogy néhány komolyzenei felvétel videóra rögzítésének lehetősége nem indokolhatja az évente mintegy 80.000,- Ft-ba kerülő előfizetés fenntartását. Meggyőződésünk továbbá, hogy ezzel a lépéssel nem sértünk sem oktatói, sem tanulói érdekeket, mivel napjainkban gyakorlatilag bármely zenemű térítésmentesen elérhető a világhálón.

A fenti okok miatt elkerülhetetlenné vált a 2013. november 27-én megkötött megállapodás felülvizsgálata. Tekintettel a megállapodás változással érintett rendelkezéseinek nagy számára, valamint arra, hogy annak számos egyéb rendelkezése teljesedésbe ment, célszerűbbnek tartottuk, hogy a meglévő megállapodás módosítása helyett egy új szerződésben rendelkezzünk az iskola infokommunikációs eszközeinek költségmegosztásáról.

A megállapodás tervezete jelen előterjesztés 1. számú mellékletét képezi.

A Pénzügyi és Ügyrendi Bizottság az előterjesztést a 2014. június 23-i ülésén tárgyalja, az Elnök szóban terjeszti elő a Bizottság véleményét.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően fogadja el az alábbi határozati javaslatot.

**Határozati javaslat**

Zalaszentgrót Város Önkormányzatának Képviselő-testülete a Zalaszentgrót Város Önkormányzata és a Klebelsberg Intézményfenntartó Központ Zalaszentgróti Tankerülete között kötendő - a Deák Ferenc Általános Iskola, Gimnázium és Alapfokú Művészeti Iskola infokommunikációs eszközeinek költségmegosztásáról rendelkező - megállapodás 1. számú melléklet szerinti tervezetét jóváhagyja.

Felhatalmazza Baracskai József polgármestert a tervezet Tankerület részére való megküldésére, elfogadás esetén pedig a szerződés aláírására.

**Határidő:** 2014. június 30.

**Felelős:** Baracskai József polgármester

**Zalaszentgrót**, 2014. június 12.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző