Szám: 1-7/2014 25. sz. napirendi pont anyaga

**Előterjesztés**

A Zalaszentgrót Városi Önkormányzat Képviselő-testületének

2014. június 26-i, rendes ülésére.

**Tárgy:** Villamos energia beszerzés lehetőségei

**Tisztelt Képviselő-testület!**

Zalaszentgrót Város Képviselő-testülete a169/2013.(XII.19.) számú határozatával döntött arról, hogy a közüzemi szolgáltatások vonatkozásában egységes szemlélet szerinti beszerzés valósuljon meg.

Megvizsgáltuk az Önkormányzat, az intézmények és a Hivatal villamos energia beszerzéseit, amelyről az alábbi információt adjuk:

1. **Általános információk, törvényi háttér**

A jelenleg érvényes, a villamos energiáról szóló 2007. évi LXXXVI. törvény értelmében **az önkormányzati intézmények jogosultak határozatlan ideig az úgynevezett egyetemes szolgáltatás keretében villamos energiát vételezni.** Az egyetemes villamos energia szolgáltatás lényege, hogy az árak úgynevezett hatósági árak, azokat a Magyar Energetikai és Közmű-szabályozási Hivatal határozza meg. Ezen árakat a Hivatal bármilyen határnappal megváltoztathatja akár negatív, akár pozitív irányba.

Ezzel szemben a korábban már említett, a villamos energiáról szóló 2007. évi LXXXVI. törvény **valamennyi fogyasztó így az önkormányzati fogyasztók részére is lehetőséget biztosít a villamos energia szabadpiacra történő kilépésre,** és az onnan történő villamos energia beszerzésre. Az egyetemes szolgáltatás 30 napos felmondási határidővel a hónap utolsó napjára bármikor felmondható.

A szabadpiaci villamos energia beszerzés lényege, hogy az árat nem egy hatóság határozza meg, hanem a két szerződő fél – a villamos energia kereskedő és a felhasználó – megállapodásának eredménye. A **szabadpiaci szerződések döntően 1 év időtartalmúak.** Ezek előnye, hogy évente lehet a kereskedőket versenyeztetni, ez által folyamatosan alacsony szinten tartható a villamos energia egységára. A szabadpiacra lépés esetén a rendszerhasználati díjak nem változnak, mivel azok hatósági árak, így függetlenül attól, hogy kitől szerzi be a felhasználó a villamos energiát, **a rendszerhasználati díj nem változik és nem tér el az egyetemes szolgáltatás keretében beszerzett villamos energiáétól.**

Az elmúlt 2-3 év folyamán a szabadpiaci villamos energia egységárak mindig jelentősen kedvezőbbek voltak, mint az egyetemes villamos energia egységárak. Ezen a tényen nem változtatott az elmúlt időszakban végrehajtott rezsicsökkentés sem, mivel az az üzleti célú egyetemes villamos energia áron nem változtatott.

1. **A jelenlegi helyzet elemzése**

Az Önkormányzat és Intézményei **összes villamos energia felhasználása 731 700 kWh/év**, melyből a **közvilágítás célú felhasználás 377 700 kWh/év** **az „egész napos” felhasználás pedig 354 000 kWh/év**.

A vételezési helyek két hely (Egészségügyi Központ, Malom u. 22.) kivételével jelenleg egyetemes szolgáltatás keretében vételezik a villamos energiát.

Ezen két vételezés hely esetében megállapítható, hogy a szabadpiaci kilépés eredményekét a villamos energia egységáruk kedvezőbb, mint az egyetemes szolgáltatás keretében lenne, viszont jelentősen elmarad attól, amit egy versenyeztetés során elérhető lenne. Ugyanis az egységáruk 21,4Ft/KWh, a versenyeztetés során elérhető ár pedig 18 Ft/kWh körüli lenne.

A két vételezés helyen túlmenően a város közvilágítása is a „szabadpiacon van”.

A többi vételezési hely két kategóriába sorolható:

* Nem lakossági „A1”-es árszabás szerinti vételezési helyek
* Lakossági árszabás árszabás szerinti vételezési helyek

A nem lakossági „A1” árszabású fogyasztási helyek esetében a 2014. májusban érvényes energia díj **22,02Ft/kWh (nettó)**

A lakossági árszabás szerinti fogyasztási helyek esetében a 2014. májusban érvényes energia díj **15,44/17,47 Ft/kWh (nettó)**

1. **Szabadpiacra lépés lehetősége, korlátai, a várható megtakarítási lehetőségek**

Először is meg kell határozni a szabadpiacra kiléptetendő fogyasztási helyek körét.

Nem célszerű a szabadpiacra kiléptetni a jelenleg lakossági árszabás vételező fogyasztási helyeket, ugyanis a jelenlegi ár már alatta van annak az árnak, amit várhatóan el lehet érni a szabadpiacon.

A közvilágítás jelenleg is szabadpiacon vételez határozott idejű szerződés keretében, melynek lejártáig nem lehetséges új szerződést kötni.

Mindezeket figyelemben véve csak a Nem lakossági „A1”-es árszabás szerinti vételezési helyek esetében van lehetőség a szabadpiaci kilépésre. Ilyen árszabás szerint 48 fogyasztási hely vételez, az összesített fogyasztásuk **255 500 kWh**. Mindezekhez hozzá lehet tenni a korábban már jelzett, jelenleg is szabadpiacon vételező két fogyasztási helyet is, melyek a jelenlegi szerződésük lejáratát követően csatlakozhatnak ebbe a szabadpiaci szerződésbe.

A szabadpiacon jelenleg 17,5-18 Ft/kWh körüli árakat lehet elérni, amely azt jelenti, hogy a várható megtakarítás 4-4,5 Ft/kWh. A korábban meghatározott 255 500kWh/év-es mennyiséget figyelembe véve **a várható megtakarítás mértéke kb. nettó 1.100 eFt.** Ha mindehhez hozzátesszük azt a két fogyasztási helyet is, melyek jelenleg is szabadpiacon vételeznek és a jelenlegi 21,4 Ft/kWh-ás árukhoz képest kb. 3,5Ft/kWh megtakarítás érhető el, akkor **a megtakarítás meghaladja az 1.300eFt/év-es** mértéket is.

1. **A szabadpiacra lépés folyamata**

Feltételezve, hogy a szabadpiacra lépés során az elérhető egységár 18Ft/kWh vagy ez alatti, a beszerzés összege kb. nettó 6.040.000Ft, így jelenleg hatályos jogszabályok szerint nem szükséges közbeszerzési eljárás lefolytatása. Ennek előnye, hogy az eljárás rövidebb idő alatt és kisebb költséggel lefolytatható, valamint vélhetően kedvezőbb beszerzési ár érhető el. Természetesen ebben az esetben is szükséges minimum 3 kereskedő árajánlatának bekérése a versenyeztetés során.

Ahogy azt már a korábbiakban leírtuk, az egyetemes szolgáltatásból 30 napos felmondási határidővel ki lehet lépni.

Amennyiben azt feltételezzük, hogy június hónap folyamán döntés születik a korábban említett fogyasztási helyek szabadpiacra lépéséről, akkor a versenyeztetési eljárás és a szerződéskötés július hónap folyamán lebonyolítható, valamint a szükséges felmondás augusztus 31-i fordulónapra megtehető, így a szabadpiacra kilépés 2014. szeptember 1-én megtörténhet.

A közvilágítás következő időszaki szerződésének megkötéséhez szükséges eljárást célszerű későbbi időszakban az „egésznapos” villamos energia beszerzéstől külön lefolytatni, mivel ott a fordulónap január 1.

1. **További megtakarítási lehetőségek a villamos energiában**

Célszerű felülvizsgálni a két szabadpiaci fogyasztási hely jelenlegi elszámolási módját:

Ezen két fogyasztási hely jelenleg un. idősoros elszámolású. Ezen elszámolási módot a komoly egyidejű villamos energiaigénnyel rendelkező helyeken célszerű alkalmazni. Ezen két hely esetében a számlákból rendelkezésre álló adatok alapján nem célszerű ezt az elszámolási módot fenntartani, mivel az éves fogyasztás viszonylag kevés, az egyidejű teljesítményigény pedig jelentősen elmarad a lekötött teljesítménytől. Mindezeket figyelembe véve célszerű a fogyasztási helyek esetében a lekötött teljesítmény csökkentése, majd pedig az alkalmazott rendszerhasználati tarifa megváltoztatásának kérése. Ezzel **újabb 500 eFt takarítható meg évente**.

A villamos energia beszerzési eljárásának lebonyolításánál célszerű energetikai szakembert alkalmazni.

Három vállalkozótól kértünk ajánlatot, amelyek a következők:

Pro-NRG Kft-t (9700 Szombathely, Óperint u. 4-6) bruttó 76.200 Ft Krazmanich Gergely e.v. (9733 Horváthzsidány, Hideg u. 23.) bruttó 175.000 Ft

Energiamenedzser Kft (2800 Tatabánya, Sárberek 101. 4/13) 0,75 Ft/kWh x versenyeztetett mennyiség (kb. 191.000 Ft)

Három árajánlat alapján a legkedvezőbb ajánlatot adó Pro-NRG Kft-t (9700 Szombathely, Óperint u. 4-6) javasoljuk megbízni az eljárás előkészítésével és lebonyolításával.

A versenyeztetési eljárásnál az alábbi kereskedőket javasoljuk meghívni:

 -      E-On Energiakereskedelmi Kft. Budapest, Szabadság tér.

-        Magyar Áramszolgáltató Kft. Budapest, Váci út 72-74

-        MVM Partner Zrt, Budapest, Szentendrei u. 207-209.

-        Magyar Telekom Nyrt. Budapest, Krisztina krt. 55/D

-        EDF DÉMÁSZ Zrt. 6720 Szeged, Klauzál tér 9.,

 A tényleges kereskedelmi tevékenységet folytató ajánlatadók ajánlatai rövid érvényességűek – max 1 hét – így indokolt, hogy a villamos energia beszerzési eljárásának lebonyolításával kapcsolatos további intézkedéseket a Tisztelt Képviselő-testület polgármesteri hatáskörbe utalja, ugyanis ennek megtétele nélkül ellehetetlenül az eljárás megvalósíthatósága.

A Gazdasági és Városfejlesztési Bizottság az előterjesztést a 2014. június 19-i ülésén megtárgyalta, a 37/2014. (VI.19.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és a fogadja el az alábbi határozati javaslatot:

**Határozati javaslat:**

Zalaszentgrót Város Önkormányzatának Képviselő-testülete úgy dönt, hogy megpályáztatja az Önkormányzat és intézményei villamos energia beszerzését. A beszerzés lebonyolításával Pro-NRG Kft-t (9700 Szombathely, Óperint u. 4-6) bízza meg bruttó 76.200 Ft díjért.

A Képviselő-testület felhatalmazza a polgármestert a beszerzés előkészítésével, valamint a legkedvezőbb ajánlattevőkkel történő szerződések megkötésére azzal a kitétellel, hogy az energiadíj nem lehet magasabb nettó 18 Ft/kWh-nál.

Határidő**:** 2014. október 31.

Felelős**:** Baracskai József polgármester

Zalaszentgrót, 2014. június 11.

|  |  |
| --- | --- |
|  | Baracskai József  polgármester |

A határozati javaslat a törvényességi előírásnak megfelel.

Dr. Simon Beáta

jegyző